OIKEUSMINISTERIÖ

Lainvalmisteluosasto

oikeusministerio@om.fi

Viite: lausuntopyyntönne OM 24/41/2015

lausunto arviomuistiosta nimilain uudistamistarpeesta

Oikeusministeriö on pyytänyt Väestörekisterikeskukselta lausuntoa arviomuistiosta nimilain uudistamistarpeista. Väestörekisterikeskus kiittää mahdollisuudesta antaa lausunto luonnoksesta ja esittää kunnioittavasti viitekohdassa mainittuun lausuntopyyntöön seuraavaa:

Sukunimi

Väestörekisterikeskus esittää harkittavaksi, että nimilaissa säädettäisiin mahdollisuus ilmoittaa yhteisen sukunimen ottaminen mahdolliseksi niille, jotka 1.3.2017 tai sen jälkeen ovat avioliittolain 1 a §:n mukaisesti muuttaneet rekisteröidyn parisuhteensa avioliitoksi tekemällä sitä koskevan yhteisen ilmoituksen maistraatille. On oletettavaa, että suuri osa rekisteröidyssä parisuhteessa olevista haluaa muuttaa parisuhteensa avioliitoksi melko pian sen jälkeen, kun se tulee mahdolliseksi. Osa heistä haluaa varmasti myös yhteisen sukunimen, jonka saamiseksi he ilman yllä sanottua säännöstä joutuisivat tekemään hakemuksen. Ilmoitusmenettelyn mahdollistaminen säästäisi sekä asianosaisilta että nimiviranomaisilta resursseja. Vaikka nimilain muutos ei ehtisi voimaan 1.3.2017, ylläsanotun säännöksen voimaantulo auttaisi niitä, joille yhteisen sukunimen ottamisella ei ole kiirettä tai jotka haluavat muuttaa nimensä ilman hakemusmenettelyn kustannuksia.

Nimiviranomaisten menettely

Tällä hetkellä sukunimen muuttaminen ilmoituksella on mahdollista laissa sanotuissa tapauksissa, jotka liittyvät henkilön perhesuhteissa tapahtuneisiin muutoksiin. Lain säännöksissä on kuvattu, millä perusteella (isyyden vahvistaminen, adoptio, vihkiminen, avioliiton purkautuminen) muuttaminen on mahdollista sekä mikä sukunimi (isän, adoptiovanhempien, viimeksi naimattomana ollut) on mahdollista kussakin tapauksessa saada. Kaikissa näissä tapauksissa on sekä nimenmuutoksen peruste että mahdollinen uusi sukunimi tarkistettavissa väestötietojärjestelmän tiedoista. Tämä on helpottanut maistraattien työtä niiden arvioidessa nimenmuutosilmoituksen hyväksymistä ja se myös mahdollistaa nimenmuutosilmoitusten ilmoittamismenettelyn automatisoinnin siten, että henkilö voi yhä useammin ilmoittaa nimenmuutoksestaan sähköisesti esimerkiksi omien tietojen tarkastamispalvelun kautta. Jotta ilmoitusmenettelyn automatisointi olisi mahdollista, on tärkeää, että jos ilmoituksenvaraisia sukunimen muutosmahdollisuuksia lisätään, myös uusissa säännöksissä sidottaisiin nimenmuutoksen peruste johonkin väestötietojärjestelmään merkittyyn tapahtumaan ja säännöksissä myös rajattaisiin uusi sukunimi tiettyyn sukunimeen, joka olisi koneellisesti tarkistettavissa väestötietojärjestelmästä.

**Taloudelliset vaikutukset**

Jos ilmoituksenvaraisia nimenmuutosmahdollisuuksia lisätään nykyisestä, tämä tulee aiheuttamaan muutoksia väestötietojärjestelmän tietojen ylläpitosovelluksiin sekä ja tietojen luovutussovelluksiin ja pakottaa myös rakentamaan kansalaisille jonkin menettelyn (lomakkeita, sähköinen ilmoitusmenettely), jolla he voivat ilmoitukset tehdä. Näistä tietojärjestelmämuutoksista aiheutuu Väestörekisterikeskukselle kustannuksia, jotka tulee ottaa huomioon hallituksen esityksen taloudellisia vaikutuksia arvioitaessa.

Uusista säännöksistä mahdollisesti aiheutuvien kustannusten määrää voidaan kuitenkin arvioida vasta, kun tieto esityksen sisällöstä on riittävän tarkalla tasolla selvinnyt.

Väestörekisterikeskuksella ei ole asiasta tässä vaiheessa muuta lausuttavaa.

|  |  |
| --- | --- |
| Johtaja | Tytti Ronkainen |
| Kehityspäällikkö | Juha Lempinen |